90. schôdza NR SR - 8.deň - A. dopoludnia
Dátum: 2023-05-12
Poslanec: Kučera, Karol (OĽANO)
Druh vystúpenia: Vystúpenie v rozprave

204. Ďakujem veľmi pekne. Som veľmi rád, že som sa trošku musel prebehnúť pred touto rozpravou, pretože som zvyknutý na to, že keď som trošku nervóznejší, tak, lebo tie emócie, keď idú von, tak je dobré sa hýbať, rozbehnúť, rozbehať. A priznám sa, že, že častokrát som mal teraz takú, ako sa povie, guču trošku v hrdle, keď sa rozpráva o tomto návrhu zákona. Viacerí tú spomíname rodiny. A ja takisto chcem trošku čo-to možno prezradiť zo súkromia v tejto súvislosti. A teda myslím, že výborným príkladom je moja manželka, preto aj vystupujem v tejto rozprave, ktorú týmto, samozrejme, pozdravujem. A ona je ten možno výborný príklad. Máme teraz dve deti. Jedno má šesť, druhé bude mať tri. A preto je už teda aj ona šesť rokov minimálne doma. Stará sa, samozrejme, poctivo o deti, o mňa, o psa, o mačky, nákupy, kuchyňu, záhradu. Dokonca minule som ju videl aj strihať záhradu, keďže, respektíve trávu, keďže ja doma, samozrejme, som veľmi málo. A naozaj nemá čas častokrát ani siahnuť po tej knihe, ktorú mala tak rada, a večer, večer je unavená. Áno, matky majú toho naozaj veľa na starosti. Rady by boli možno viac medzi ľuďmi, v spoločnosti, v práci, v kolektíve a často im chýba taký život, ktorý vedieme práve my muži, keď sú ony zatiaľ samy, samé doma s deťmi. Už predtým, ako sme plánovali vlastne naše deti, sa jej vlastne ešte ako bezdetnej zamestnávateľ pýtal, či uvažuje a kedy uvažuje vlastne o deťoch a založení si rodiny. Už od tohto momentu sa vlastne žena stýka, vrátane, samozrejme, mojej manželky, s tým, že sa obáva o to prijatie do práce alebo sa obáva potom o svoje miesto ďalej v práci. A možno niektoré tak aj zatajujú to, že naozaj tú rodinu plánujú, len aby si tú prácu možno udržali. Samozrejme, nehovoriac o tom, že ak sa žena rozhodne potom založiť si svoju rodinu, musí prerušiť svoju možno dovtedy sľubnú kariéru niekedy na tri, šesť, aj desať rokov. Podľa toho, samozrejme, koľko má detí. A tak si myslím, že my týmto návrhom zákona naozaj dávame naozaj najavo, ako si ženy a matky veľmi vážime. Ako sú nesmierne dôležité pre našu spoločnosť. A naozaj nie je to žiadna ruža, ani karafiát. Prepáčte, trošku sa musím napiť. Čiže tento návrh naozaj aspoň sčasti kompenzuje to, čo nám ženy a matky dávajú za to, že sa starajú teda o naše deti, o rodinu a o domácnosť. Pokiaľ my muži si robíme svoje kariéry a máme absolútnu voľnosť napredovať, ony sú nám oporou a chystajú večeru, keď my sa vraciame častokrát večer teda domov zo svojho zamestnania. Spomeniem tiež veľmi krátko teda, že toľko pomoci, koľko sa podarilo len za tie tri roky počas naozaj najväčších kríz, počas covidu, pandémie a tých ďalších kríz, ktoré nás postihli, hnutiu OĽANO presadiť rodinám alebo aj matkám za toto volebné obdobie, to naozaj nemá obdobu. Vypichnem teda tie najväčšie. Áno, atómovka najväčšia – 200 euro na dieťa, zvýšenie prídavku na deti a daňový bonus. Príspevok na dieťa zo štvrtého pôrodu, čo už bolo spomínané, zo 150 eur na 830. Alebo príspevok od štvrtého mesiaca tehotenstva, v priemere je to teda vyše 300 eur. No a rovnako aj pre mladých teda je to fantastická motivácia ostať na Slovensku a byť prínosom pre Slovensko. Mladých to bude motivovať pracovať, čo je výborné. Žiadne váľanie sa teda v detskej izbe do 25 rokov. Mladí častokrát aj vymýšľajú, samozrejme, ako pracovať možno načierno a podobne, čiže nepriamo to pomôže aj možno šedej ekonomike, ale aj ďalším segmentom, ktorým tento návrh môže len byť prospešný, ako napríklad bolo spomínané školstvo. Takže ja som nesmierne rád tomuto návrhu, ďalšiemu prorodinnému návrhu, a niekto to teda môže nazvať Igorovou atómovkou, ale ja to nazvem naozaj geniálnym a veľmi potrebným a sociálnym návrhom pre mladých a pre naše ženy a matky. Ďakujem.